Obuze nedetonate au fost găsite în curtea unui liceu din Iași. 300 de elevi au fost evacuați de urgență
Un depozit cu muniție nedetonată din al Doilea Război Mondial a fost descoperit în curtea unui liceu din Iași.
L-a adus la lumină, întâmplător, o echipă de muncitori care făcea săpături pentru amenajarea unei construcții.
Cei peste 300 de elevi care se aflau în acel moment în incinta unității de învățământ au fost evacuați de urgență.
Muncitorii care amenajau o platformă betonată în curtea Liceului Pedagogic „Vasile Lupu” din Iaşi au dat luni dimineaţa peste un întreg arsenal. S-a dovedit a fi un depozit de muniție din al Doilea Război Mondial.
Georgica Onofreiasa, purtător de cuvânt ISU IAŞI: "Au fost scoase la suprafață 289 de elemente de muniție, printre care 20 de proiectile perforant calibru 75mm/ 5 bombe de aruncător calibru 50mm, 4 grenade ofensive. Comitetul pentru Situații de Urgență a luat măsura evacuării Persoanelor din clădirea imediată apropiere".
În clădirea învecinată erau 200 de elevi - cazaţi în camere de cămin - iar în sălile de curs învățau alţi 100, din clasele primare. Cu toţii au fost evacuaţi.
Fată: "Eram la ore şi am fost anunţaţi de diriginţi că trebuie să părăsim căminul şi să ne luăm strictul necesar".
Perimetrul a fost împrejmuit, iar un echipaj de poliţie a rămas să supravegheze zona. Marți, pompierii se vor întoarce pe teren şi vor continua căutările.
Sursa: Pro TV
Dată publicare:
14-05-2024 07:32